David Paulison imenovan novim direktorom FEMA-e
Savezna agencija za izvanredne situacije posljednjih je tjedana bila predmet oštrih kritika zbog sporog i loše koordiniranog odgovora n
Predsjednik George Bush imenovao je novog direktora Savezne agencije za izvanredne situacije, ustanove koja je posljednjih tjedana bila predmet oštrih kritika zbog sporog i loše koordiniranog odgovora na humanitarnu krizu koju je uzrokovao uragan Katrina. Novi direktor je David Paulison, jedan od čelnih djelatnika ministarstva domovinske sigurnosti. Bivši direktor ove agencije Michael Brown prije nekoliko dana je razriješen dužnosti koordinatora za humanitarne operacije u Louisiani i Mississippiju. Inače, službeno potvrđeni broj poginulih u New Orleansu je 279. Očekuje se da će taj broj rasti, s ispumpavanjem vode iz još uvijek brojnih poplavljenih dijelova grada. U susjednim saveznim državama uz Meksički zaljev broj poginulih je za sada veći od dvije stotine. Američka vlada razmatra mogućnost smanjenja vanjskotrgovinskih tarifa na uvozni cement i drvnu građu – kako bi se spriječio rast cijena građevinskog materijala, zbog potrebe obnove uraganom poharanog juga Sjedinjenih Država. Riječ je u uvoznom cementu iz Meksika te drvnoj građi koja se nabavlja u Kanadi. Ove su pristojbe uvedene nakon što su se američki proizvođači cementa i drvne građe putem sudskih parnica žalili na nepravedno niske cijene strane konkurencije. Smatra se da je u uraganu Katrina uništeno oko 200 tisuća obiteljskih kuća i stanova.